text: নবদম্পতি তৌসিফ-হিমিকে নিয়ে ভাড়াটিয়াদের সন্দেহ! | NTV Online
  ১২ মার্চ, ২০২১, ১৪:৩০
  আপডেট: ১২ মার্চ, ২০২১, ১৫:০৬
  হাউস নং ৯৬
  এনটিভির জনপ্রিয় ধারাবাহিক নাটক 'হাউস নং ৯৬'-এ যুক্ত হয়েছেন অভিনেতা তৌসিফ মাহবুব ও জান্নাতুল সুমাইয়া হিমি। সম্প্রতি রাজধানীর উত্তরার একটি শুটিং হাউসে তাঁরা শুটিংও শেষ করেছেন।
  এনটিভি অনলাইনকে এ তথ্য নিশ্চিত করে নির্মাতা মাহমুদুর রহমান হিমি আজ শুক্রবার দুপুরে এনটিভি অনলাইনকে বলেন, 'ধারাবাহিকভাবে আমাদের এই ধারাবাহিক নাটকে ছোট পর্দার সব তারকা অভিনয় করবেন। সেই ধারাবাহিকতায় এবার যোগ দিলেন তৌসিফ মাহবুব ও জান্নাতুল সুমাইয়া হিমি। দর্শকের সাড়া পাচ্ছি। তাঁদের বলব, অপেক্ষায় থাকুন; আমরা চমক নিয়ে আসছি।'
  এদিকে, 'হাউস নং ৯৬'-এর চরিত্র প্রসঙ্গে জান্নাতুল সুমাইয়া হিমি এনটিভি অনলাইনকে বলেন, 'নাটকে তৌসিফ ভাইয়ের সঙ্গে আমি পালিয়ে বিয়ে করে এই বাসায় ভাড়াটিয়া হিসেবে উঠেছি। কিন্তু সবার সন্দেহ, আমরা বিয়ে করেছি, না কি এমনি কাপল হিসেবে ভাড়া নিয়েছি। বাকিটা জানতে চোখ রাখতে হবে এনটিভির পর্দায়।'
  ইব্রাহিম চৌধুরী আকিবের চিত্রনাট্য রচনায় নাটকটির গল্পভাবনা ও পরিচালনা করেছেন মাহমুদুর রহমান হিমি। নাটকটি প্রতি সপ্তাহে মঙ্গল, বুধ ও বৃহস্পতিবার রাত ৯টা ৪০ মিনিটে প্রচারিত হচ্ছে এনটিভিতে।ধারাবাহিকটিতে অভিনয় করছেন কচি খন্দকার, মনিরা আক্তার মিঠু, আল মামুন, আফরিন শেখ রাইসা, তানিয়া বৃষ্টি, সৈয়দ জামান শাওন, রুকাইয়া জাহান চমক, সাজ্জাদ হাসান রাজ, মাশরুর ইনান, রকি খান, মিলি বাশার, হারুন রশীদ প্রমুখ।